CELEX: 32015D0016(01)
Language: el
Date: 2015-03-27 00:00:00
Title: Απόφαση (ΕΕ) 2015/811 της Ευρωπαϊκής Κεντρικής Τράπεζας, της 27ης Μαρτίου 2015, σχετικά με την πρόσβαση του κοινού σε έγγραφα της Ευρωπαϊκής Κεντρικής Τράπεζας που βρσίκονται στην κατοχή εθνικών αρμόδιων αρχών (ΕΚΤ/2015/16)

23.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 128/27
            
         ΑΠΌΦΑΣΗ (ΕΕ) 2015/811 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 27ης Μαρτίου 2015
   σχετικά με την πρόσβαση του κοινού σε έγγραφα της Ευρωπαϊκής Κεντρικής Τράπεζας που βρσίκονται στην κατοχή εθνικών αρμόδιων αρχών (ΕΚΤ/2015/16)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 34,
   Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 6 παράγραφος1 σε συνδυασμό με το άρθρο 6 παράγραφος 7,
   Έχοντας υπόψη την πρόταση του εποπτικού συμβουλίου και σε διαβούλευση με τις εθνικές αρμόδιες αρχές,
   Εκτιμώντας τα ακόλουθα:
   
               (1)
            
            
               Το καθεστώς πρόσβασης του κοινού στα έγγραφα της Ευρωπαϊκής Κεντρικής Τράπεζας (ΕΚΤ) καθορίζεται στην απόφαση ΕΚΤ/2004/3 (2).
            
         
               (2)
            
            
               Εθνικές αρμόδιες αρχές ενδέχεται να έχουν στην κατοχή τους έγγραφα της ΕΚΤ, λόγω της υποχρέωσής τους να τη συνδράμουν, να συνεργάζονται καλόπιστα και να ανταλλάσσουν πληροφορίες με εκείνη, σύμφωνα με τον κανονισμό (ΕΕ) αριθ. 1024/2013. Η παράλειψη διαβούλευσης με την ΕΚΤ σχετικά με την έκταση πρόσβασης που πρόκειται να χορηγείται σε έγγραφά της ευρισκόμενα στην κατοχή αρμόδιων εθνικών αρχών ή, εναλλακτικά, η μη παραπομπή σε εκείνη των αιτημάτων για χορήγηση πρόσβασης στα εν λόγω έγγραφα ενδέχεται να παρακωλύει την εκτέλεση των εποπτικών καθηκόντων που ανατίθενται στην ΕΚΤ και την αποτελεσματική λειτουργία του ενιαίου εποπτικού μηχανισμού. Ως εκ τούτου, θα πρέπει είτε τα αιτήματα για χορήγηση πρόσβασης στα έγγραφα αυτά να παραπέμπονται στην ΕΚΤ είτε να λαμβάνει χώρα διαβούλευση με εκείνη πριν από τη λήψη οποιασδήποτε απόφασης σχετικά με τη γνωστοποίησή τους,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:
   (1)   «έγγραφο» και «έγγραφο της ΕΚΤ»: κάθε στοιχείο τεκμηρίωσης, ανεξαρτήτως του χρησιμοποιούμενου υποθέματος (στοιχείο σε έντυπη μορφή ή αποθηκευμένο σε ηλεκτρονική μορφή ή προϊόν ηχητικής, οπτικής ή οπτικοακουστικής εγγραφής), το οποίο παράγεται από την ΕΚΤ ή βρίσκεται στην κατοχή της και αφορά τις πολιτικές, δράσεις ή αποφάσεις της βάσει του κανονισμού (ΕΕ) αριθ. 1024/2013·
   (2)   «εθνική αρμόδια αρχή» (ΕΑΑ): εθνική αρμόδια αρχή κατά την έννοια του άρθρου 2 σημείου 2 του κανονισμού (ΕΕ) αριθ. 1024/2013. Η εν λόγω έννοια δεν θίγει τυχόν ρυθμίσεις που βασίζονται στο εθνικό δίκαιο και αναθέτουν ορισμένα εποπτικά καθήκοντα σε εθνική κεντρική τράπεζα (ΕθνΚΤ) η οποία δεν έχει οριστεί ως ΕΑΑ. Σε σχέση με τις ρυθμίσεις αυτές, η όποια αναφορά της παρούσας απόφασης σε ΕΑΑ καταλαμβάνει και την ΕθνΚΤ ως προς τα εποπτικά καθήκοντα που της έχουν τυχόν ανατεθεί βάσει του εθνικού δικαίου.
   Άρθρο 2
   Έγγραφα στις ΕΑΑ
   ΕΑΑ, η οποία λαμβάνει αίτημα για τη χορήγηση πρόσβασης σε έγγραφο της ΕΚΤ που έχει στην κατοχή της, πρέπει να διαβουλεύεται με την τελευταία σχετικά με την έκταση της σκοπούμενης πρόσβασης, πριν από τη λήψη απόφασης σχετικά με τη γνωστοποίηση, εκτός εάν είναι σαφές ότι το έγγραφο πρέπει ή δεν πρέπει να γνωστοποιηθεί.
   Εναλλακτικά, η ΕΑΑ μπορεί να παραπέμψει το αίτημα στην ΕΚΤ.
   Άρθρο 3
   Παραγωγή αποτελεσμάτων
   Η παρούσα απόφαση αρχίζει να παράγει αποτελέσματα την ημέρα της κοινοποίησής της στους αποδέκτες.
   Άρθρο 4
   Αποδέκτες
   Η παρούσα απόφαση απευθύνεται στις ΕΑΑ.
   
      Φρανκφούρτη, 27 Μαρτίου 2015.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 287 της 29.10.2013, σ. 63.
   
      (2)  Απόφαση ΕΚΤ/2004/3, της 4ης Μαρτίου 2004, σχετικά με την πρόσβαση του κοινού στα έγγραφα της Ευρωπαϊκής Κεντρικής Τράπεζας (ΕΕ L 80 της 18.3.2004, σ. 42).